P6_TA(2005)0367

Nepál

Az Európai Parlament állásfoglalása Nepálról

Az Európai Parlament,

- tekintettel a korábbi 2005. február 24-i Nepálról szóló állásfoglalásra [1], amelyben elítélte a királyi puccsot, és sürgette Gyanendra királyt, hogy szüntesse meg a szükségállapotot és állítsa vissza a parlament hatásköreit és a demokratikus intézményeket,

- tekintettel az Európai Unió soros elnökségének 2005. szeptember 6-i nyilatkozatára, amely üdvözölte a Prachanda, a Nepáli Maoista Kommunista Párt elnöke által kihirdetett tűzszünetet,

- tekintettel Lakhar Brahimi, az ENSZ főtitkárának különleges tanácsadója 2005. júliusi nepáli látogatására,

- tekintettel az EU-trojka 2005. október 4– 6-ra tervezett látogatására;

- tekintettel eljárási szabályzata 115. cikkének (5) bekezdésére,

A. mivel 2005. február 1-jén Gyanendra király alkotmánysértő intézkedéssel elbocsátotta a kormányt, átvette a közvetlen hatalmat és kihirdette a szükségállapotot,

B. mivel a királyi puccs óta az erőszak elhatalmasodott Nepálban, és a nepáli királyi hadsereget választott kormány hiányában senki sem ellenőrzi,

C. mivel a királyi puccs megerősítette a maoista lázadók helyzetét, akiknek több mint 15000 harcosuk van és Nepál számos területe felett gyakorolnak hatalmat,

D. mivel a legtöbb fő politika pártot egyesítő hétpárti szövetség, amely több mint 190 hellyel rendelkezett a 205 tagú feloszlatott parlamentben, követeli az 1999-es képviselőház visszaállítását, valamint a maoistákkal folytatandó béketárgyalásokat,

E. mivel a pártok képviselői 2005. májusban Újdelhiben ülést tartottak, és mivel 2005 augusztusában a hétpárti szövetség a hivatalos megbeszélésekre egy közös tárgyaló csoport kinevezéséről állapodott meg,

F. mivel a közelmúltban Katmanduban tartott 30000 fős béketüntetésen követelték a hosszantartó, eddig közel 12000 emberéletet követelő viszály befejezését,

G. mivel Nepál a közel 23 milliós lakosságával a világ egyik legszegényebb és legkevésbé fejlett országa, lakosságának 42 % a szegénységi szint alatt, 80 % pedig vidéken él, és a munkanélküliek aránya 47 %,

H. mivel folyamatos az alapvető emberi jogok megsértése, mint például a demokratikus pártvezetők zaklatása, a politikai és emberjogi aktivisták fogva tartása, 140 újságíró letartóztatása egy demokráciáért folyatott tüntetésen, valamint a szakszervezetek szólásszabadságának korlátozása,

I. mivel a sajtó cenzúrázása, valamint súlyos emberi jogi visszaélések, beleértve a rendőri erők, a nepáli királyi hadsereg, valamint a maoista lázadók által elkövetett kínzás, fogva tartás, lakhely elhagyására kényszerítés, jogellenes elvitel, és gyilkosságok tovább folyatódnak, és több száz politikai és emberi jogi aktivista, újságíró, illetve szakszervezeti tag marad letartóztatásban,

J. mivel az egész világon Nepálban legmagasabb az "eltűnések" száma, és a büntetés elkerülése széles körben elterjedt; mivel a humanitárius válsághelyzet kockázata egyre nő az országon belül folyamatosan eltűnő személyek számával együtt,

K. mivel a gyermekek legalapvetőbb jogait a konfliktusban résztvevő valamennyi fél folyamatosan megsérti,

L. mivel az EU elítélte a nepáli maoista lázadókat, amiért gyermekeket használnak katonának,

1. üdvözli a Nepáli Maoista Kommunista Párt tűzszüneti nyilatkozatát, valamint a hétpárti szövetség első lépéseit abba az irányba, hogy a fegyveres konfliktust politikai úton oldja meg; felhív a maoista tűzszünet határozatlan időre történő meghosszabbítására, és kéri Gyanendra királyt, hogy tartsa be a tűzszünetet, valamint folytasson építő tárgyalásokat a politikai csoportokkal és vonja be a maoista lázadókat is a nepáli demokratikus folyamat visszaállítása céljából;

2. felhívja a nepáli hatóságokat, hogy sürgős intézkedéseket tegyenek a trojka közeljövőbeli látogatása kapcsán; kéri, hogy e találkozókon működjenek együtt, lehetővé téve – a nemzetközi közösség iránymutatása és támogatása mellett – a békefolyamat előmozdítása és a demokrácia visszaállítása érdekében folytatandó hasznos tárgyalásokat;

3. felszólítja Gyanendra királyt a parlamentáris demokratikus szervek teljes szuverenitásának garantálására;

4. kéri, hogy a nemzetközi közösség a Nepált érintő, összehangolt nemzetközi lépések érdekében hozzon létre kapcsolattartó csoportot Nepál legfontosabb partnerei és nemzetközi szervezetek (EU, Egyesült Államok, India és az ENSZ) részvételével; javasolja, hogy az Európai Parlament jelöljön ki külön előadót a helyzet nyomon követésére;

5. üdvözli az ENSZ kezdeményezését, hogy különmegbízottat és egy emberi jogi ENSZ irodát telepít Nepálba, amely gondosan nyomon követi majd az emberi jogi helyzetet;

6. kéri a 2002-es londoni nemzetközi konferencia folytatását a legfontosabb partnerekből álló kapcsolattartó csoport szervezésében, a nepáli békefolyamat támogatásához szükséges elvek és értékek meghatározása céljából, valamint a nemzetközi közösség legfőbb szereplői és Gyanendra király, a maoista lázadók és a fő politikai tárgyalóasztalhoz ültetése érdekében;

7. felszólítja a Tanácsot és a tagállamokat a katonai segély felfüggesztésének folytatására, kéri minden Nepálnak címzett segély nyomon követését és azt, hogy bölcs szankciókat vessenek ki rá, hogy ezzel is további nyomást gyakoroljanak a királyi kormányzatra annak érdekében, hogy az visszaállítsa a demokratikus kormányzást és a béketárgyalások minden lehetséges útját feltérképezze;

8. felszólítja a Bizottságot és a tagállamok kormányzatait, hogy mélyrehatóan vizsgáljanak át minden Nepálnak címzett fejlesztési segélyt, és bizonyosodjanak meg a felől, hogy az a szegénység enyhítésének kiemelt célját szolgálja, és hogy az országban dúló konfliktus alapját képező okok kezelésére irányul;

9. megjegyzi, hogy 2006 áprilisában helyhatósági választásokat tartanak; sürgeti, hogy ugyanekkor parlamenti választásokat is tartsanak; felhívja az EU-t, hogy e választások figyelemmel kísérésére küldjön ki választási megfigyelő bizottságot; sürgeti, hogy minden politikai párt teljes mértékben részt vehessen a választásokon;

10. mélyen elítéli az erőszak minden formáját, bárki legyen is az elkövető, és sürgeti a nepáli királyi hadsereget, hogy mindenkor mutasson mérsékletet; hangsúlyozza, hogy az alapvető emberi jogokat és szabadságokat tiszteletben kell tartani Nepálban, ezért kéri, hogy a király és a maoista lázadók írjanak alá emberi jogi megállapodásokat a visszaélések visszaszorítása érdekében;

11. üdvözli a politikai foglyok egy részének szabadon engedését, de még mindig mélyen aggasztja, hogy politikai vezetőket, diákokat és emberi jogi aktivistákat továbbra is fogságban tartanak;

12. hangsúlyozza, hogy a tömegtájékoztatás szabadságának minden korlátozását azonnal meg kell szüntetni és a fogva tartott politikai foglyokat szabadon kell engedni vagy ellenük vádat kell emelni;

13. kéri a királytól, hogy az erőszakos konfliktus miatt a lakhelyéről távozni kényszerülő 30000 Kapilvastu falubeli lakos számára biztosítson jóvátételt;

14. újfent nyomatékosan kéri a nepáli kormányt, hogy állítsa vissza a tibeti menekültek jóléti hivatalát Katmanduban, és tegye lehetővé a dalai láma képviseleti irodája működésének újraindítását, amely az Egyesült Nemzetek Menekültügyi Főbiztosságának végrehajtó partnereként segítséget nyújtott a tibeti menekülteknek;

15. utasítja elnökét, hogy továbbítsa ezt az állásfoglalást a Tanácsnak és a Bizottságnak, Gyanendra királynak, India és a Dél-ázsiai Regionális Együttműködési Szövetség többi tagállamának, az ENSZ főtitkárának és az ENSZ Emberi Jogi Főbiztosának.

[1] Elfogadott szövegek, 2005.2.24., P6_TA(2005)0058.

--------------------------------------------------